Id-Deċiżjoni tal-Kunsill
tat-28 ta’ Novembru 2002
dwar il-konklużjoni ta’ Ftehim fil-forma ta’ Skambju ta’ Ittri dwar l-emenda għall-Annessi għall-Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ ta’ annimali ħajjin u prodotti ta’ l-annimali
(2002/957/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikolu 133 tiegħu,
Wara li kkunsidra l-proposta mill-Kummissjoni [1],
Billi:
(1) Il-Ftehim bejn il-Komunità Ewropea u New Zealand dwar il-miżuri sanitarji applikabbli għall-kummerċ ta’ annimali ħajjin u ta’ prodotti ta’ l-annimali ġie approvat bid-Deċiżjoni tal-Kunsill 97/132/KE [2].
(2) Minħabba d-differenzi fis-sistemi taċ-ċertifikazzjoni bejn iż-żewġ naħat, iż-żewġ partijiet ma nnotifikawx lil xulxin bit-tlestija tal-proċeduri rispettivi tagħhom għar-ratifikazzjoni tal-Ftehim, kif għalih hemm maħsub fit-tieni subparagrafu ta’ l-Artikolu 18(1) tiegħu.
(3) Għalhekk, il-Ftehim ma daħalx fis-seħħ u sakemm dan isir, il-Ftehim huwa proviżorjament applikat kif maqbul bil-Ftehim fil-forma ta’ Skambju ta’ Ittri, mehmuż mad-Deċiżjoni tal-Kunsill 97/131/KE tas-17 ta’ Diċembru 1996 dwar il-konklużjoni tal-Ftehim fil-forma ta’ Skambju ta’ Ittri dwar l-applikazzjoni proviżorja tal-Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ ta’ annimali ħajjin u prodotti ta’ l-annimali [3].
(4) Ċerti emendi għall-Annessi għall-Ftehim dwar iċ-ċertifikazzjoni u r-rikonoxximent ta’ l-ekwivalenza ta’ sistemi ta’ ċertifikazzjoni għal ċerti prodotti huma meħtieġa qabel iż-żewġ naħat jistgħu jikkonkludu l-proċeduri rispettivi tagħhom u għandhom jinnotifikaw lil xulxin bit-tlestija tagħhom u qabel il-Ftehim jista’ jidħol fis-seħħ.
(5) Iż-żewġ partijiet ikkonfermaw il-qbil tagħhom fil-prinċipju għall-forma ta’ l-Iskambju ta’ Ittri u d-determinazzjoni tal-miżuri sanitarji applikabbli għall-kummerċ f’annimali ħajjin u prodotti ta’ l-annimali.
(6) Il-Ftehim fil-forma ta’ Skambju ta’ Ittri għandu jiġi approvat,
IDDEĊIEDA KIF ĠEJ:
L-Artikolu 1
Il-Ftehim fil-forma ta’ Skambju ta’ Ittri dwar emendi għall-Annessi għall-Ftehim bejn il-Komunità Ewropea u New Zealand dwar miżuri sanitarji applikabbli għall-kummerċ ta’ annimali ħajjin u ta’ prodotti ta’ l-annimali huwa b’dan il-mezz approvat f’isem il-Komunità.
It-test tal-Ftehim fil-forma ta’ Skambju ta’ Ittri, inklużi l-emendi għall-Annessi għall-Ftehim, huwa mehmuż ma’ din id-Deċiżjoni.
L-Artikolu 2
Il-President tal-Kunsill huwa b’dan il-mezz awtorizzat jinnomina l-persuna mogħtija is-setgħa tiffirma l-Ftehim fil-forma ta’ Skambju ta’ Ittri biex jorbot lill-Komunità.
L-Artikolu 3
Din id-Deċiżjoni għandha tiġi ppubblikata fil-Ġurnal Uffiċjali tal-Komunitajiet Ewropej.
Din id-Deċiżjoni għandha tidħol fis-seħħ fid-data tal-pubblikazzjoni.
Magħmula fi Brussel, fit-28 ta’ Novembru 2002.